- Jeg opplevde det som at de fortalte at jeg var ond. Til slutt trodde jeg på det selv

Saken oppdateres.

Tirsdag i forrige uke landet klesdesigner Edward Danso fra London på Trondheim lufthavn Værnes. I bagasjen hadde han 15 dresser som han skulle bruke i en fotoseanse. Målet var å ta bilder av den nye dresskolleksjonen i trønderske omgivelser, samtidig som han møtte noen gamle venner fra London som bor i Trondheim.

- Dette har vært den mest spesielle opplevelsen jeg noensinne har vært borti i min karriere, sier Danso til Adressa.no.

Skulle brukes i fotoseanse

Han har aldri opplevd problemer med å ta med dresser inn og ut av andre land han har besøkt. Derfor gikk han på grønn sone i tollen på Værnes. Det skulle vise seg å være skjebnesvangert.

- Jeg ble stoppet av ansatte i tollen, men var ikke spesielt bekymret. Jeg hadde jo ikke gjort noe galt. Jeg forklarte at jeg bare skulle bruke dressene til en fotoseanse, men de mente jeg var i Norge for å selge dem fordi de fortsatt hadde prislappen på seg, forklarer Danso.

Stoppet i tollen

Selv etter å ha vist frem mailkorrespondanse med den trønderske fotografen som han hadde avtale med, og etter å ha tilbudt seg å betale tollavgifter og depositum, var det ikke mulig å få gå gjennom tollen med bagasjen.

- Det endte med at mine spesialsydde dresser ble beslaglagt av Tollvesenet på Værnes, og jeg måtte avbestille fotoseansen. På hotellet i Trondheim leste jeg om regelverket, og jeg har forstått det slik at hvis du skal ha med utstyr til profesjonell bruk, så trenger du bare å bevise dette på vei ut av landet, forklarer Danso.

Har hyret advokat

Han tok derfor kontakt med Tollvesenet i Trondheim, men her var svaret enda mer nedslående. Siden han hadde gått på grønn sone var det ikke mulig å bare betale skatt og moms, han måtte også betale verdien for dressene. For å få tilbake dressene måtte han betale over 100 000 kroner. Hvis ikke ville de bli destruert. Tollvesenet opplyste at de også var pliktige til å melde fra til politiet siden det kunne være snakk om smugling.

- Torsdag så forlot jeg Norge uten dressene. Det er min første tur til landet, og jeg fikk ikke noe godt førsteinntrykk. Jeg har ikke gitt opp, men jeg skal hyre en advokat som kan se på dette. Det er helt latterlig at jeg skal ha smuglet inn mine egne dresser for salg. Jeg ble behandlet som en kriminell, sier han.

Flyturen, oppholdet, betaling av modeller og regningen fra Tollvesenet vil koste klesdesignerfirmaet Qumi London nærmere 130 000 kroner.

- Det er ikke et tap vi kan akseptere, og vi vil derfor gå videre med saken. Det som irriterer meg er at jeg aldri fikk noen sjanse til å betale avgiftene, sier han.

- Gå alltid på rød sone

Kontorsjef Mette Krogh ved Tollregion Midt-Norge opplyser at hun ikke kan kommentere enkeltsaker siden Tollvesenet har taushetsplikt. Saken er også under etterforskning. Hun sier derfor på generelt grunnlag at alle som tar med varer til Norge har en selvstendig plikt til å sette seg inn i regelverket.

- Er man i tvil skal man alltid gå på rød sone. Har man først valgt å gå på grønn sone, som forteller tolltjenestemennene at man ikke har noe å deklarere, er det ingen mulighet til å rette dette opp dersom man blir stoppet for kontroll av tolltjenestemennene, sier hun.



Utfyllende informasjon finnes på flere språk på Tollvesenets hjemmesider og man kan også ringe eller sende e-post til Tollvesenet å spørre om Tollvesenet kan også kontaktes på telefon 03012, eller man kan sende e-post til lokalt tollvesen.

Kan få tollfritak

Hovedregelen er at man plikter å melde fra dersom man tar med en vare til Norge. Man må deklarere varen og dermed gå på rød sone på lufthavna. Dette gjelder imidlertid ikke for varer som kan innføres toll- og avgiftsfritt som reisegods. Privatpersoner som har vært ute av Norge i minst 24 timer kan medbringe varer til en verdi av 6000 kroner uten at dette må meldes til Tollvesenet.

- Tollfritak kan blant annet gis ved midlertidig innførsel av yrkesutstyr. Er verdien over 10 000 kroner må man stille sikkerhet tilsvarende varens verdi for å få tollfritak. Selv om varen kan innføres uten at avgifter skal betales, må man likevel gå på rød sone og informere om den midlertidige innførselen av varen, understreker Krogh.



Næringsdrivende hvor det i tollkontroll avdekkes at det medbringes handelsvarer som skulle ha vært deklarert, kan få tilbud om å fortolle varene på ordinær måte, i tillegg til at det må betales et depositum tilsvarende varens verdi.